**Информация от отчета за дейността на Инспектората на Комисията за противодействие на корупцията и за отнемане на незаконно придобитото имущество за 2020 г.**

Със заповед № РД-06-00077/02.02.2021 г. председателят на Комисията за противодействие на корупцията и за отнемане на незаконно придобитото имущество (КПКОНПИ/Комисията) е утвърдил отчет за дейността на Инспектората на КПКОНПИ за 2020 г.

1. Инспекторатът осъществява дейността си в съответствие със задачите и функциите, произтичащи от:

* Закона за противодействие на корупцията и за отнемане на незаконно придобитото имущество (ЗПКОНПИ);
* Закона за администрацията;
* Административнопроцесуалния кодекс;
* Правилника за устройството и дейността на Комисията за противодействие на корупцията и за отнемане на незаконно придобитото имущество и на нейната администрация;
* Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи;
* Вътрешните правила за организацията на дейността на Инспектората на КПКОНПИ, утвърдени със заповед № РД-06-420/10.08.2018 г. на председателя на Комисията, изменени със заповед № РД-06-005/04.01.2019 г. на председателя на КПКОНПИ;
* Наредбата за организацията и реда за извършване на проверка на декларациите и за установяване на конфликт на интереси;
* Вътрешните правила за организацията по приемането, обработването, съхранението, унищожаването на декларациите за имущество и интереси, воденето на регистъра им, реда за извършване на проверката им, и за установяване конфликт на интереси за служителите в администрацията на Комисията, утвърдени със заповед № РД 06-634/06.11.2018 г. на председателя на КПКОНПИ;
* действащото законодателство, както и вътрешните актове на Комисията и заповедите на нейния председател.

2. Инспекторатът подпомага председателя на КПКОНПИ за осъществяване на контрол на структурните звена в администрацията на Комисията.

Инспекторатът е на пряко подчинение на председателя на КПКОНПИ и осъществява контрол, като следи за спазването на нормативните актове и актовете на председателя на Комисията при осъществяване на дейността на структурните звена в администрацията на КПКОНПИ.

Инспекторатът извършва проверки (планови и извънпланови) след разпореждане от председателя на Комисията.

3. Дейността на Инспектората на КПКОНПИ е насочена към всеобхватно, обективно, безпристрастно и точно изясняване на проверяваните случаи и предлагане на мерки за тяхното разрешаване с цел:

* предотвратяване и отстраняване на нарушения при функционирането на администрацията;
* подобряване работата на администрацията на Комисията;
* превенция и ограничаване на корупцията;
* превенция и установяване на конфликт на интереси;
* установяване на пълнотата и истинността на данните в декларациите, подадени от лицата по § 2 от Допълнителните разпоредби на ЗПКОНПИ.

4. Реализирани проверки и дейности.

4.1. През отчетния период от Инспектората на КПКОНПИ са извършени общо 10 (десет) проверки, както следва:

* 4 (четири) планови;
* 4 (четири) извънпланови;
* 2 (две) за установяване на конфликт на интереси.

4.2. Други дейности, осъществявани от служителите на Инспектората на Комисията.

4.2.1. Постоянен мониторинг по отношение на постъпилите сигнали, съдържащи твърдения за корупция, корупционни прояви и/или конфликт на интереси за служителите в администрацията на Комисията.

През 2020 г. в Инспектората на КПКОНПИ са получени общо 5 (пет) сигнала, от които 2 (два) са срещу служители в администрацията на Комисията, а останалите 3 (три) са препратени по компетентност на дирекция „Противодействие на корупцията“.

4.2.2. Приемане на декларации по чл. 35, ал. 1, т. 2 и т. 4 от ЗПКОНПИ.

През отчетния период в Инспектората на КПКОНПИ са постъпили общо 440 (четиристотин и четиридесет) декларации по чл. 35, ал. 1, т. 2 и т. 4 от ЗПКОНПИ на служители в администрацията на Комисията, заведени в нарочен хартиен регистър на декларациите.

4.2.3. Образуване на административно-наказателни производства.

През 2020 г. е съставен 1 (един) акт за установяване на административно нарушение, с който е образувано административнонаказателно производство срещу служител в администрацията на Комисията. По така съставения акт е издадена резолюция, с която същият е освободен от административнонаказателна отговорност.

4.2.4. Действия по изпълнение на дадените препоръки с доклад № 05.00-43 от 09.03.2020 г. на Главния инспекторат към Министерския съвет (МС) по повод на извършена извънпланова проверка за оценяване дейността на Инспектората към председателя на КПКОНПИ за периода от 19.01.2018 г. – 31.12.2019 г.

През отчетния период, от служители на Главния инспекторат към МС е извършена извънпланова проверка за оценка на дейността на инспектората към председателя на КПКОНПИ, за периода 19.01.2018 г. – 31.12.2019 г. За резултатите от проверката е изготвен доклад с общо 6 (шест) препоръки, които са изпълнени.

4.2.5. Обучения и срещи.

През 2020 г. служители на Инспектората не са взели участие в обучения и срещи.

4.2.6. Участие на служители на Инспектората при подготовката на вътрешни актове, свързани с дейността на КПКОНПИ и на нейната администрация.

През отчетния период служител на Инспектората е участвал в работна група по изготвянето на проект на 1 (един) вътрешен акт, свързан с дейността на Комисията и на нейната администрация.

**Изготвил:**

**Силвия Илиева (п)**

 **и.д. ръководител на Инспектората на КПКОНПИ**